Namo Webeditor
Tämä web-sivujen tekoon tarkoitettu muokkaustyökalu toimii 20 päivää, minkä jälkeen se on rekisteröitävä tai poistettava kiintolevyltä. Aloitusnäytössä näkyy aina ohjelmaa käynnistettäessä, kuinka monta päivää koeajasta on jäljellä. Napsauta Continue-painiketta, niin pääset kokeilemaan ohjelman toimintoja. Ohjelma muistuttaa päällisin puolin tekstinkäsittelyohjelmaa, jossa voidaan laatia taulukoita ja muokata tekstiä, liittää kuvia ja vaihtaa taustan ja kohteiden värejä. Kun luot web-sivuja, käytä Namo WebEditoria kuin se olisi tekstinkäsittelyohjelma. Ohjelma käyttää antamiasi tietoja HTML-koodin tuottamiseen. Koodin näet keskimmäisellä kolmesta välilehdestä, jotka näkyvät näytön alalaidassa.

Valikkorivin Help-kohdasta pääset kohtaan First learning Namo WebEditor. Napsauta Avaa-kohtaa ja valitse kappale. Yksityiskohtaiset ohjeet ovat englanninkieliset. Niitä lukemalla saat selville kaikki ohjelman toiminnot. 

Valikkorivin Tools-valikko sisältää asetukset, joita tarvitaan tiedostojen siirtämiseen Internet-palveluntarjoajasi web-palvelimelle. Valitse kohta Site Management ja Publish information. Napsauta Add-kohtaa, niin pääset liittämään palveluntarjoajasi tiedot ja web-sivujesi osoitteen. Kun sivusi ovat valmiit ja olet tallentanut ne kiintolevylle, voit siirtää ne Internetiin edellyttäen tietenkin, että sinulla on Internet-palveluntarjoaja, joka tarjoaa sinulle tilaa palvelimeltaan. Valitse File-valikon kohta Publish, niin saat sivut siirrettyä Internetiin. Ohjelma suljetaan valitsemalla File-valikosta kohta Exit.